Boiótsky červenofigúrový kantharos, muž s kantharom na symposiu, cca 450 – 425 pred Kr. Musée du Louvre
**Kantharos** (starogr. *Κάνθαρος* – *kantharos*) je typ starogréckej keramickej nádoby.

Kantharos (mn. č. *kantharoi*), hlboká keramická (často aj z kovu) čaša s vysokými vertikálnymi uchami, najčastejšie umiestnená na podstavci s dlhou nôžkou, bol nádobou na pitie. Hodil sa najmä na (aristokratických) symposiach pri pití vína. Grécky spisovateľ Athénaios vo svojom diele *Deipnosofistai* uvádza, že kantharos je pohár na pitie spočívajúci na „tenkej stopke so širokou nohou". 

Najstaršie známe exempláre kantharoi sú zo stredneheladského obdobia (cca 2000 – 1600 pred Kr.). Pre toto obdobie je charakteristická tzv. *minyjká keramika* (pomenovaná po mýtickom kráľovi Minyovi), ktorá je z čistej tvrdo vypálenej hliny, vždy jednofarebná, najskôr šedá a neskôr žltá, vyrobená na rýchlom hrnčiarskom kruhu. Od 8. stor. pred Kr. sa najčastejšie vyrábal v Boiótii, spočiatku zdobený v orientalizujúcom, neskôr čiernofigúrovom a potom červenofigúrovom štýle. V 5. stor. pred Kr. bol kantharos v starovekom Grécku bežný. V ich výzdobe vtedy prevládali figurálne námety (v Atike sa na nich často zobrazoval Dionýzos). Na gréckom západe (v južnej Itálii) sa 4. stor. pred Kr. vyrábal hlavne v Apúlii, kde bol významným vývozným artiklom až do 3. stor. pred Kr.

Od konca 7. stor. pred Kr. alebo začiatku 6. stor. pred Kr. sa kantharos vyrábal aj Etrúrii v štýle *Bucchero*, ktorý bol typický pre etruskú keramiku s čiernym lesklým povrchom (keramika v štýle Bucchero sa vyrábala aj vo východnej Iónii).

Kantharos sa podľa najrozšírenejších tvarov delí na štyri typy (A, B, C, a D). Ďalšími formami sú figurálne kantharoi, ktoré zobrazujú zvieratá, ľudskú hlavu alebo ľudské tváre (tzv. janiform kantharos)

Typy a tvary kantharoi
----------------------

* Kantharos typ AKantharos typ A
* 
* Kantharos typ BKantharos typ B
* 
* Kantharos typ CKantharos typ C
* 
* Kantharos typ DKantharos typ D
* 
* Katharos, 1400 pred Kr.Katharos, 1400 pred Kr.
* Atický janiform kantharos s tvárami satyra a ženy, 470 pred Kr.Atický janiform kantharos s tvárami satyra a ženy, 470 pred Kr.
* figurálny kantharos s hlavou somára, cca 520 – 500 pred Kr.figurálny kantharos s hlavou somára, cca 520 – 500 pred Kr.
* Kantharos s hlavou ženy, cca 375 – 350 pred Kr.Kantharos s hlavou ženy, cca 375 – 350 pred Kr.

Referencie a bibliografia
-------------------------

1. 1 2 3  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 380.
2. 1 2   Perseus Encyclopedia, *Kantharos*
3. 1 2 3 4  Oxford, Classical art research centre, *Kantharos*  Archivované 2020-01-16 na Wayback Machine
4. 1 2  Virginia R. Anderson-Stojanovi. *Stobi: Results of the Joint American-Yugoslav Archaeological Investigations, 1970-1981*. Princeton : Princeton University Press, 2014. ISBN 978-14-0085-291-8. S. 16.
5. ↑  Athénaios, *Deipnosofistai*, 11,473d.
6. ↑  Metropolitan Museum of Art (New York, N.Y.), Carlos A. Picón, Richard Daniel De Puma, Séan A. Hemingway. *Art of the Classical World in the Metropolitan Museum of Art: Greece, Cyprus, Etruria, Rome*. New York : Metropolitan Museum of Art, 2007. ISBN 978-15-8839-217-6. S. 412.
7. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 383.
8. 1 2 3 4  Andrew J. Clark, Andrew Clark, Sir, Maya Elston, Mary Louise Hart. *Understanding Greek Vases*. Los Angeles : Getty Publications, 2002. ISBN 978-08-9236-599-9. S. 101.
9. ↑  Beth Cohen. *The Colors of Clay: Special Techniques in Athenian Vases*. Los Angeles : Getty Publications, 2006. ISBN 978-08-9236-942-3. S. 263.
10. ↑  John Oakley. *Athenian Potters and Painters III*. Oxford : Oxbow Books, 2014. ISBN 978-17-8297-663-9. S. 169.

Iné projekty
------------

Commons
* Spolupracuj na Commons Commons ponúka multimediálne súbory na tému **Kantharos (nádoba)**

Pozri aj
--------

* Typológia starogréckej keramiky